**4 zöld elismerés az év végére!**PTE Zöld Egyetem – Fenntarthatósági törekvések, zöldebb jövő

**További két rangos díjjal fejelte meg a Pécsi Tudományegyetem Zöld Egyetem Programja a múlt heti eredményeit – azt, hogy ismételten a Pécsi Tudományegyetem az ország legzöldebb felsőoktatási intézménye és azt, hogy bekerült a világ TOP 50 zöld egyeteme közé. 2021-ben a PTE-é a Magyarország Kerékpárosbarát Munkahely 2021 elismerés, illetve a Passzold vissza, tesó kampány kapcsán Kommunikációs díjat vehetett át az intézmény. E kapcsán tartott sajtótájékoztatót dr. Szili Katalin, a Nemzeti Fenntartható Fejlődési Tanács elnöke, Decsi István kancellár (mindketten az Universitas Quinqueecclesiensis Alapítvány kuratóriumának is tagjai), valamint Kulcsár Tünde, a Zöld Egyetem Program koordinátora december 22-én a PTE Kancellária épületében.**  
Előzetesen álljon itt a 2021 végére elért díjak listája:  
TOP 50 között a GreenMetric World University Rankings-ben  
továbbra is PTE a legzöldebb egyetem Magyarországon  
Kerékpárosbarát munkahely 2021  
Passzold vissza, tesó kampány kommunikációs díj  
*„Példaértékű a PTE tevékenysége: 956 egyetemből 17 helyet javítva 42. helyre lépett előre a GreenMetric World University Rankings szerint, országos első helyét pedig megőrizte. A fenntarthatóság és a zöld gondolat az egyetem kiemelt karaktere, hiszen fontos megőriznünk a jövő generációi számára is élhető glóbuszt. A modellváltással az Universitas Quinqueecclesiensis Alapítvány kuratóriumának is célja, hogy* ***fenntartható fejlődés stratégia mentén működjön a PTE.*** *Ennek már folyamatban van a megalkotása, s e mentén tervezünk a rendszerszerű problémákra rendszerszerű válaszokat adni, évekre lebontott programtervekkel, jól meghatározott feladatkörökkel. Két dimenzióban gondolkodunk: az egyetem mint fenntartó intézmény fenntarthatóvá formálásán és azon, hogy az oktatás és kutatás terén is manifesztálódjon a zöld gondolat”* - mondta el Szili Katalin, majd hozzátette: *„Ami a zöld egyetemek rangsorát illeti, az a cél, hogy* ***a következő 5-6 évben kerüljünk be a világ első húsz zöld felsőoktatási intézményei közé.”*** *„Ambiciózus a célunk,mert nagy feladat a világ első legjobb 20 egyeteme közé kerülni fenntarthatósági téren. A világrangsor összetett metrika mentén áll össze,* ***a PTE előkelő helyezése mögött rengeteg munka és erőfeszítés van****”* - hívta fel a figyelmet Decsi István kancellár. *„Ez a tudatosság a mindennapokban is meg kell, hogy jelenjen, továbbá minden szabályzatunkban, minden fejlesztésben figyelembe kell venni. E téren is vannak már eredményeink: a vízgazdálkodásban a tudatosság egyebek között az uszoda vizének újrahasznosításával valósul meg, az autóflotta hibrid járművekkel bővült, a PTE épületeinek pedig 60%-a megújuló energiaforrásból működik. A fenntarthatóság a leendő Technológiai és Innovációs Parkban is központi szereppel bír majd, illetve az MVM-mel megújított stratégiai szerződésnek is központi eleme.”  
„A* ***Kerékpárosbarát munkahely 2021*** *elnyeréséhez olyan intézkedések járultak hozzá, mint a kerékpáros útmutatók létrehozása, kerékpáros bejáratok kialakítása, szerviz szolgáltatások, szemléletformáló akciók. Utóbbi kapcsán talán elég a világszerte visszhangot kiváltott MOONBIKE programot említenem”* - mondta el Kulcsár Tünde, a Zöld Egyetem program koordinátora. *„****A Passzold vissza, tesó kampány keretében a PTE közel 300 kiló használt mobiltelefont gyűjtött össze, a kampánnyal elnyertük a Kommunikációs díjat.*** *A Virtuális Erőmű Programban pedig szintén szintet lépett az egyetem: egyrészt a tudatos energiahasználatát ismételten elismerték ezév októberében, másrészt két új mentori szerepet is felvállalt az egyetem. 2022-re olyan projektekkel készülünk, melyek szélesebb körben teszik lehetővé azt, hogy hallgatókat is bevonjunk aktivitásainkba.”*A PTE a PLANET BUDAPEST környezetvédelmi rendezvényen is megcsillogtatta a fenntarthatóság terén elért eddigi eredményeit. Ennek egyik eleme az ún. Green Aura projekt bemutatása volt. Az erről szóló terepasztalt Győrffy Zoltán kapcsolati igazgató mutatta be a sajtó képviselőinek.